**PROGRAM Január 2023**

**Vernisáž výstavy Kovačického insitného umenia**

**19. január, štvrtok 18:30 hod.**

**Slovenský inštitút Viedeň, Wipplingerstraße 24-26**

Výstava „Naivná maľba slovenskej menšiny v Srbsku“ pochádza zo zbierky Nadácie a Galérie Babka Kovačica. Vernisáž jubilejnej výstavy sa vo Viedni uskutoční presne k 220. výročiu založenia Kovačice. Táto prevažne slovenská obec v Srbsku je už dlhodobo centrom naivného insitného umenia. Jej história siaha až do roku 1803, kedy cisár František I. schválil usídlenie Slovákov vo vtedajšom vojenskom pohraničnom území obce Kovačica. Počas 220 rokov si osadníci zachovali svoju identitu nielen používaním slovenského jazyka, ale aj v kresbách a maľbách - taniere, zadné strany zrkadiel, ozdobné dyne a mnohé iné objekty sú zdobené tradičnými maľovanými motívmi. Insitná tvorba kovačických maliarov dokázala svojim čistým srdcom, spontánnosťou a bohatou imagináciou upútať pozornosť verejnosti a vzbudiť záujem výtvarnej kritiky na mnohých výstavách po celom svete.

Hudobný rámec podujatiu dodá slovenská speváčka, klaviristka a hudobná skladateľka, držiteľka štyroch cien Radio Head Awards Katarína Máliková, ktorá svojou hudbou prekračuje hranice žánru world music a posúva sa do nových, neprebádaných zdrojov zvuku.

**Koncert Speváckeho zboru slovenských učiteľov**

**24. január, utorok 19:00 hod.**

**Hofburgkapelle, Hofburg - Schweizerhof, 1010 Wien**

Pri príležitosti osláv 30. výročia vzniku Slovenskej republiky Vás pozývame na Novoročný koncert v nádherných historických priestoroch Hofburgkapelle priamo v areáli viedenského Hofburgu. Slovenský inštitút spolu s Veľvyslanectvom SR v Rakúsku prináša do Viedne Spevácky zbor slovenských učiteľov, ktorý v roku 2021 oslávil 100. výročie svojho vzniku. Spevácky zbor slovenských učiteľov vznikol v Trenčíne v roku 1921 ako reprezentačný mužský zbor pre učiteľov z celého Slovenska. Zakladateľ, prof. Miloš Ruppeldt, bol jedným z najvýznamnejších dirigentov na Slovensku. Zbor pravidelne s veľkými úspechmi reprezentuje Slovensko na medzinárodných súťažiach pod vedením dirigenta prof. Štefana Sedlického, ktorý zbor prevzal v roku 2002 od svojho pedagóga prof. Hradila. Na novoročnom koncerte zaznejú aj diela významných slovenských skladateľov: Jána Levoslava Bellu, Mikuláša Moyzesa, Eugena Suchoňa a Ondreja Francisciho.

Podujatie moderuje známy muzikológ a dlhoročný člen zboru profesor Ján Schultz.